Éyə Ǹtondôbə Sabaod, Zambá Ísraɛ̂l a kɔ́bɔ̄ ná: Kələ́ kǎd bǒd yā Yúda ai ébá yā Yērúzalɛm nâ: Yə myǎyi fɔ̄ɔ̄ wóg áyə́gə́lə́ māyə́gələ mínā nâ mǐ wog bibúg byáma ? Ǹtondôbə énye a kɔ́bɔ. 14Ekǐ tə nyú wɔ̂n yā Yonadab, mɔ́n Rékab, a ngákili bɔ́n bóé, ńdɔ a zaa kwí ámǒs yə aná bə́ nə ǹkián wɔ̂n, ású bâdǎŋ kig eki émvám dzábán, ńdɔ̄ hḿ ma yǎ mākɔ́bɔ ai mína m̀bán təge ku sɔ́m, myá ndzí kig ma wóg. 15Abuí biyɔŋ mə ngálóm mína bitúgā byáma bəprofɛ́d, təge ku sɔ́m, nə́ bə́ zū mína kǎd naa: lúmán mvús á ḿbə̂ zěn wáán, nyəbə́gán mim̀bɔán myáán, tə myǎtoŋ bəzambá bə̄fə́ nə̌ myǎsyē bɔ̄, eyɔ̌ŋ tē myāyi tɔbɔ é sí mə̄ ngávə́ mínā ai běsīā báán. Hədá, ńdɔ myá ndzí kig kə̂ álɔ̄, təge ma wóg. 16Ńdɔ̄ hḿ mvɔŋ bod Yonadab, mɔ́n Rékab, bɔ́ bânyie é mvéndé émvām dzábán é ngátə́lē bɔ́, áyɔŋ dí dɔ́ təge ma vógolo ! 17Asú tē hḿ Ńtondôbə Sabaod, Zambá Ísraɛ̂l, a kɔ́bɔ̄ nâ: ma nyɔ́ māzu kúb á bod bə́sə̄ yā Yērúzalɛm ámalá mə̄ ngákag bɔ́, amú mə̄ ngákɔ́bɔ ai bɔ́, bɔ́ təge wóg, mə lóe bɔ̄, bɔ́ təge yə́bə. 18Ńdɔ Yeremías a ngadzó ai ekóan Rékabít nâ: "Éyə Ǹtondôbə Sabaod, Zambá Ísraɛ̂l, a kɔ́bɔ̄ ná: ḿból mí ngányie mvéndé émvám dzáán Yonadab, mǐ bāālá biki bíé bísə, mī bɔ̄ɔ̄ é mam mə́sə a ngábéndē mína, 19ńdɔ̄ hḿ Ńtondôbə Sabaod a kɔ́bɔ̄ nâ: Yonadab, mɔ́n Rékab, ǎ ngādzə́mán kig ai é mod a tə́bə̄ ósū wáma tɔ eyɔŋ.